**MINISTERUL FINANȚELOR**

**Ordin**

**pentru reglementarea unor aspecte contabile**

în temeiul art. 10 alin. (4) din Hotărârea Guvernului nr. 34/2009 privind organizarea și funcționarea Ministerului Finanțelor Publice, cu modificările și completările ulterioare,

având în vedere prevederile art. 4 din Legea contabilității nr. 82/1991, republicată, cu modificările și completările ulterioare,

**ministrul finanțelor** emite următorul ordin:

Art. I. – Reglementările contabile privind situațiile financiare anuale individuale și situațiile financiare anuale consolidate, aprobate prin Ordinul ministrului finanțelor publice nr. 1.802/2014, publicat în Monitorul Oficial al României, Partea I, nr. 963 din 30 decembrie 2014, cu modificările și completările ulterioare, se modifică și se completează după cum urmează:

1. La punctul 264, după alineatul (31) se introduc două noi alineate, alineatele (32) și (33), cu următorul cuprins:

„(32) În cazul în care societatea la care sunt deținute participațiile îşi reduce capitalul social ca urmare a acoperirii pierderii contabile reportate sau a altor pierderi legate de instrumentele de capitaluri proprii și acoperite din capitalul social, micşorarea numărului de acțiuni deținute sau reducerea valorii lor nominale, după caz, se evidenţiază în contabilitatea entității care deține participațiile pe seama cheltuielilor financiare (contul 668 „Alte cheltuieli financiare”), respectiv a conturilor de active corespunzătoare naturii participaţiei deţinute.

(33) În situația în care se aplică prevederile alin. (32), rezerva corespunzătoare acțiunilor prevăzute la alin. (31) se transferă la venituri la cedarea acțiunilor respective.”

1. La punctul 339, după alineatul (4) se introduce un nou alineat, alineatul (5), cu următorul cuprins:

„(5) Prevederile prezentului punct se aplică inclusiv în cazul în care angajații primesc beneficii direct de la societatea-mamă a entității raportoare sau de la o altă societate din grup.”

1. După punctul 407 se adaugă un nou punct, punctul 4071, cu următorul cuprins:

„4071. – (1) Prevederile prezentei secțiuni, referitoare la tratamentul contabil aplicabil operațiunilor determinate de racordarea utilizatorilor la reţeaua electrică, sunt aplicabile până la data de 31 decembrie 2020. Pentru instalațiile de racordare la reţeaua electrică realizate începând cu data de 1 ianuarie 2021, tratamentul contabil este cel prevăzut la alin. (2) - (4).

(2) Operatorul de rețea, respectiv utilizatorul acesteia, recunoaște o imobilizare corporală atunci când instalația realizată este în proprietatea acestuia.

(3) Dreptul de utilizare, conform legii, a instalațiilor finanțate de către utilizatori și exploatate de către operatorii de rețea se înregistrează de către operatorii de rețea în conturi în afara bilanţului (contul 8039 „Alte valori în afara bilanţului”/analitic distinct).

(4) Pentru investițiile efectuate de către operatorul de rețea la instalațiile prevăzute la alin. (3) și suportate de către operatorul de rețea se aplică tratamentul aplicabil cheltuielilor ulterioare efectuate în legătură cu o imobilizare corporală, prevăzut la pct. 227 și pct. 228.”

1. Punctul 485 se modifică și va avea următorul cuprins:

„485. – Elementele de natură similară pot fi prezentate agregat, cu excepţia cazului în care prezentarea separată este necesară pentru înţelegerea efectelor tranzacţiilor cu părţile legate asupra situaţiilor financiare ale entităţii.”

Art. II. – Reglementările contabile conforme cu Standardele Internaţionale de Raportare Financiară, aprobate prin Ordinul ministrului finanțelor publice nr. 2.844/2016, publicat în Monitorul Oficial al României, Partea I, nr. 1020 și 1020 bis din 19 decembrie 2016, cu modificările și completările ulterioare, se modifică și se completează după cum urmează:

1. La punctul 37, alineatul (4) se abrogă.
2. După punctul 1453 se adaugă un nou punct, punctul 1454, cu următorul cuprins:

„1454. – (1) Prevederile prezentei secțiuni, referitoare la tratamentul contabil aplicabil operațiunilor determinate de racordarea utilizatorilor la reţeaua electrică, sunt aplicabile până la data de 31 decembrie 2020. Pentru instalațiile de racordare la reţeaua electrică realizate începând cu data de 1 ianuarie 2021, tratamentul contabil este cel prevăzut la alin. (2) - (4).

(2) Operatorul de rețea, respectiv utilizatorul acesteia, recunoaște o imobilizare corporală atunci când instalația realizată este în proprietatea acestuia.

(3) Dreptul de utilizare, conform legii, a instalațiilor finanțate de către utilizatori și exploatate de către operatorii de rețea se înregistrează de către operatorii de rețea în conturi în afara bilanţului (contul 8039 „Alte valori în afara bilanţului”/analitic distinct).

(4) Pentru investițiile efectuate de către operatorul de rețea la instalațiile prevăzute la alin. (3) și suportate de către operatorul de rețea se aplică tratamentul aplicabil costurilor ulterioare efectuate în legătură cu o imobilizare corporală, prevăzut de reglementări.”

Art. III. – Prezentul ordin se publică în Monitorul Oficial al României, Partea I.

**Ministrul finanțelor,**

**Alexandru NAZARE**

București,

Nr. / .2021